Sahara Ocidentâl: un altri bloc pal procès di autodeterminazion saharawi
Il procès di autodeterminazion dal popul saharawi al va dilunc a cjatâ pidiments di ogni sorte. Daspò dal no marochin al plan preparât dal inviât de ONU James Baker che al previodeve pal Sahara Ocidentâl un statût di semiautonomie sot dal Maroc par cinc agns prime di un referendum su la autodeterminazion, il puest di Baker al jere stât cjapât di Peter Van Walsum, ma cence che si fasessin dai pas indenant intes negoziazions jenfri lis autoritâts dal Maroc e chês de Republiche Arabe Saharawi Democratiche in esili. Cumò ancje Van Walsum al à lassât il so incaric di inviât de ONU. Cheste volte, dut câs, e je stade la segretarie gjenerâl de ONU a no confermâlu par vie che cu lis sôs declarazions al veve pierdût la stime des autoritâts saharawi. Cun di fat, Van Walsum al veve dite che aromai la strade de indipendence pal Sahara Ocidentâl, che di passe trente agns al patìs la ocupazion marochine, no jere realistiche. Cun chestis sôs declarazions – al à protestât il guvier in esili de Republiche Arabe Saharawi Democratiche – Van Walsum al à bandonât la posizion di neutralitât a pro de linie tignude dal Maroc che, cul so refût di rispietâ lis risoluzions ONU sul dirit ae autodeterminazion dai saharawi, al è la cause prime dal conflit.
Font: Nationalia, 02/09/08
fur_Latn fur_Latn fra_Latn